江上彈琴
作者：歐陽修
朝代：宋

paragraphs: 江水深無聲，江雲夜不明。
抱琴舟上彈，棲鳥林中驚。
遊魚爲跳躍，山風助清泠。
境寂聽愈真，絃舒心已平。
用茲有道器，寄此無景情。
經緯文章合，諧和雌雄鳴。
颯颯驟風雨，隆隆隱雷霆。
無射變凜冽，黄鍾催發生。
詠歌文王雅，怨刺離騷經。
二典意澹薄，三盤語丁寧。
琴聲雖可狀，琴意誰可聽。